## Uredba o obvezama iz područja nacionalne sigurnosti Republike Hrvatske za pravne i fizičke osobe u telekomunikacijama

### NN 64/2008 (4.6.2008.), Uredba o obvezama iz područja nacionalne sigurnosti Republike Hrvatske za pravne i fizičke osobe u telekomunikacijama

# VLADA REPUBLIKE HRVATSKE

**2178**

Na temelju članka 20. stavka 1. Zakona o sigurnosno-obavještajnom sustavu
Republike Hrvatske (»Narodne novine«, br. 79/2006 i 105/2006), Vlada Republike
Hrvatske je, na sjednici održanoj 29. svibnja 2008. godine donijela

## UREDBU

### O OBVEZAMA IZ PODRUČJA NACIONALNE SIGURNOSTI REPUBLIKE HRVATSKE ZA PRAVNE I FIZIČKE OSOBE U TELEKOMUNIKACIJAMA

I. SADRŽAJ UREDBE

Članak 1.

Ovom se Uredbom uređuju obveze za pravne i fizičke osobe, koje raspolažu javnom
telekomunikacijskom mrežom i pružaju javne telekomunikacijske usluge i usluge
pristupa, koje se odnose na funkciju tajnog nadzora telekomunikacija u Republici
Hrvatskoj.

Članak 2.

Pravne i fizičke osobe koje raspolažu javnom telekomunikacijskom mrežom i
pružaju javne telekomunikacijske usluge i usluge pristupa u smislu ove Uredbe
jesu: telekomunikacijski operatori, mrežni operatori, davatelji usluga,
davatelji pristupa i druge pravne i fizičke osobe određene zakonom.

II. POJMOVI I ZNAČENJA

Članak 3.

U smislu ove Uredbe pojedini pojmovi imaju sljedeća značenja:
*Ciljana telekomunikacijska usluga*: usluga povezana sa subjektom tajnog nadzora.
*Davatelj pristupa*: fizička ili pravna osoba koja korisniku omogućuje pristup
telekomunikacijskim mrežama, internetu ili drugim računalnim mrežama.
*Davatelj usluge*: fizička ili pravna osoba koja obavlja javne telekomunikacijske
usluge na tržištu, prema odredbama posebnog zakona kojim je uređeno područje
telekomunikacija. Davatelj usluge ne mora posjedovati vlastitu
telekomunikacijsku infrastrukturu.
*Dial-up pristup*: usluga modemskog pristupa internetu preko biranog broja.
*Funkcija tajnog nadzora*: funkcija koja omogućuje tajni nadzor telekomunikacija i
telekomunikacijskih usluga.
*Javna telekomunikacijska mreža*: telekomunikacijska mreža kojoj je moguće javno
pristupiti i koja se upotrebljava za obavljanje javnih telekomunikacijskih
usluga.
*Kakvoća usluge*: specifikacija kakvoće komunikacijskog kanala, sustava,
virtualnog kanala, računalne komunikacijske veze, itd. Kakvoća usluge može se
mjeriti, primjerice, u okviru odnosa signal/šum, učestalosti pogrešaka u
prijenosu bitova, postotku prolaznosti poruka ili vjerojatnosti blokiranja
komunikacije.
*Mrežni operator*: operator unutar infrastrukture javne telekomunikacijske mreže
koji omogućuje prijenos signala između utvrđenih odredišnih točaka kroz
odgovarajući prijenosni medij (žičnim, radijskim, svjetlosnim ili drugim
elektromagnetskim načinom).
*Operativno-tehnički centar za nadzor telekomunikacija (OTC)*: državno tijelo koje
obavlja aktivaciju i upravlja mjerom tajnog nadzora telekomunikacijskih usluga,
djelatnosti i prometa te ostvaruje operativno-tehničke koordinaciju između
pravnih i fizičkih osoba koje raspolažu javnom telekomunikacijskom mrežom i
pružaju javne telekomunikacijske usluge i usluge pristupa u Republici Hrvatskoj
i tijela koja su ovlaštena za primjenu mjera tajnog nadzora telekomunikacija.
Središte u kojem su smještena tehnička sučelja za prihvat signala primijenjene
funkcije tajnog nadzora.
*Pre-Paid usluga*: telekomunikacijska usluga koja omogućava korištenje javne
telekomunikacijske mreže, a plaća se unaprijed.
*Komunikacija*: svaka stalna ili privremena, komutirana ili paketna veza koja
omogućuje prijenos, odašiljanje i prijam svake vrste signala i informacija
između dvaju ili više korisnika telekomunikacijskog sustava, pri čemu korisnik
može biti čovjek ili uređaj.
*Podaci o komunikaciji*: podaci koji predstavljaju signalizaciju povezanu s
ciljanom telekomunikacijskom uslugom, mrežom ili drugim korisnikom. Uključuju i
signalizaciju upotrebljenu za uspostavu komunikacije, te kontrolu tijeka iste
(primjerice komunikacija prihvaćena, komunikacija prebačena). Podaci o
komunikaciji također sadrže informacije koje su dostupne mrežnim operatorima,
davateljima usluga i davateljima pristupa (npr. vrijeme trajanja komunikacije).
*Pouzdanost funkcije*: vjerojatnost da će sustav ili usluga obavljati funkciju na
zadovoljavajući način u danom razdoblju ako se upotrebljava u specificiranim
uvjetima rada.
*Sadržaj komunikacije*: informacija koja se razmjenjuje između dvaju ili više
korisnika telekomunikacijskog sustava, pri čemu korisnik može biti čovjek ili
uređaj.
*Subjekt (predmet) tajnog nadzora*: fizička ili pravna osoba koja se koristi
javnim telekomunikacijskim uslugama ili ih zahtijeva, a nad kojom se u skladu sa
zakonskim ovlastima provode mjere tajnog prikupljanja podataka.
Telekomunikacije, telekomunikacijska infrastruktura, telekomunikacijska mreža,
telekomunikacijska oprema, telekomunikacijska veza, telekomunikacijska usluga:
pojmovi opisani posebnim zakonom kojim se uređuje područje telekomunikacija u
Republici Hrvatskoj.
*Telekomunikacijska aktivnost*: uporaba bilo koje telekomunikacijske usluge.
*Telekomunikacijski operator*: pravna osoba koja na temelju propisa i/ili ugovora
raspolaže javnom telekomunikacijskom mrežom ili djelovima povezanim s tom mrežom
i obavlja poslove mrežnog operatora i davatelja telekomunikacijskih usluga.

III. OBVEZE TELEKOMUNIKACIJSKIH OPERATORA, MREŽNIH OPERATORA, DAVATELJA USLUGA I
DAVATELJA PRISTUPA

Članak 4.

(1) Pravne i fizičke osobe iz članka 2. ove Uredbe obvezne su o vlastitom trošku
osigurati i održavati funkciju tajnog nadzora telekomunikacijskih usluga,
djelatnosti i prometa koje obavljaju.
(2) Funkcija tajnog nadzora mora omogućiti cjelovitu primjenu mjera tajnog
prikupljanja podataka: tajni nadzor sadržaja komunikacija, tajni nadzor podataka
o telekomunikacijskom prometu, tajni nadzor lokacije korisnika i tajni nadzor
međunarodnih telekomunikacijskih veza.

Članak 5.

Funkcija tajnog nadzora iz članka 4. ove Uredbe ostvaruje se ugradnjom i
održavanjem odgovarajuće tehničke opreme i programske podrške u
telekomunikacijski sustav pravnih i fizičkih osoba iz članka 2. ove Uredbe,
ugradnjom komunikacijskih vodova do Operativno-tehničkog centra za nadzor
telekomunikacija (u daljnjem tekstu: OTC), osiguranjem uvjeta OTC-u za trajan i
izravan pristup objektima, komunikacijskim vodovima i tehničkoj opremi te
osiguranjem uvjeta za samostalnu provedbu mjera tajnog prikupljanja podataka
uporabom odgovarajućih tehničkih sučelja.

Članak 6.

(1) Pravne i fizičke osobe iz članka 2. ove Uredbe obvezne su čuvati sve podatke
i saznanja koja imaju o sredstvima, razvoju sredstava, postupcima i podacima u
svezi s funkcijom tajnog nadzora telekomunikacijskih usluga, djelatnosti i
prometa u skladu sa Zakonom o tajnosti podataka.
(2) Pravne i fizičke osobe iz članka 2. ove Uredbe dužne su za ovlaštene
zaposlenike koji rade na poslovima vezanim uz tajni nadzor telekomunikacijskih
usluga, djelatnosti i prometa ishoditi uvjerenje (certifikat) o obavljenoj
sigurnosnoj provjeri.

Članak 7.

(1) Pristup podacima i signalima proizvedenim primjenom funkcije tajnog nadzora
telekomunikacijskih usluga, djelatnosti i prometa omogućit će se OTC-u, te
nadležnim nadzornim i istražnim tijelima u okviru njihovih zakonom određenih
ovlasti.
(2) Ovlašteni zaposlenici pravnih i fizičkih osobe iz članka 2. ove Uredbe smiju
ostvariti uvid u podatke vezane uz primjenu funkcije tajnog nadzora
telekomunikacija isključivo u svrhu održavanja funkcije tajnog nadzora
telekomunikacijskih usluga, djelatnosti i prometa, a uz suglasnost ili nazočnost
ovlaštenog predstavnika OTC-a.

Članak 8.

Sigurnosno-obavještajna agencija (SOA) i Vojna sigurnosno--obavještajna agencija
(VSOA) u suradnji s redarstvenim vlastima sukladno Zakonu o
sigurnosno-obavještajnom sustavu Republike Hrvatske i Zakonu o kaznenom
postupku, uz suglasnost Savjeta za koordinaciju sigurnosno-obavještajnih
agencija, donose pravila koja se odnose na tehničke zahtjeve, odnosno razvoj
odgovarajuće tehničke opreme i programske podrške, pitanja tehničkih sučelja i
druga pitanja od važnosti za aktivaciju i primjenu mjera tajnog nadzora
telekomunikacija.

Članak 9.

OTC provodi operativno-tehničku koordinaciju s pravnim i fizičkim osobama iz
članka 2. ove Uredbe u Republici Hrvatskoj u cilju primjene mjera tajnog nadzora
telekomunikacija.

Članak 10.

OTC provodi operativno-tehničku koordinaciju s tijelima koja su ovlaštena za
primjenu mjera tajnog nadzora telekomunikacija, u skladu sa Zakonom o
sigurnosno-obavještajnim sustavom Republike Hrvatske i Zakonom o kaznenom
postupku.

IV. UPRAVLJANJE I NADZOR PROVOĐENJA MJERA TAJNOG NADZORA TELEKOMUNIKACIJSKIH
USLUGA, DJELATNOSTI I PROMETA

Članak 11.

(1) Neposrednu aktivaciju i upravljanje mjerama tajnog nadzora
telekomunikacijskih usluga, djelatnosti i prometa provodi OTC.
(2) Poslove iz stavka 1. ovog članka OTC provodi uporabom odgovarajućeg
tehničkog sučelja za izravan pristup tehničkoj opremi koja se koristi za
provođenje mjera tajnog nadzora telekomunikacija.
Članak 12.
(1) OTC u suradnji s tijelima koja su ovlaštena za primjenu mjera tajnog nadzora
telekomunikacija sukladno Zakonu o sigurnosno-obavještajnom sustavu Republike
Hrvatske i Zakonu o kaznenom postupku ima ovlasti nadzora rada pravnih i
fizičkih osoba iz članka 2. ove Uredbe u smislu izvršenja obveza iz Zakona o
sigurnosno-obavještajnom sustavu odnosno obveza iz ove Uredbe koje se odnose na
funkciju tajnog nadzora.
(2) Nadzor rada pravnih i fizičkih osoba iz članka 2. ove Uredbe provodi se
jednom godišnje, a po potrebi i češće.

Članak 13.

U slučaju nezakonite primjene mjera tajnog nadzora telekomunikacija, odavanja
tajnih podataka odnosno rezultata nastalih primjenom mjera ili drugih zlouporaba
rezultatima primjene mjere tajnog nadzora telekomunikacija isključivu
odgovornost snosi fizička ili pravna osoba za koju se utvrdi da je nezakonito
primjenila mjere ili zlouporabila rezultate primjene mjera tajnog nadzora
telekomunikacija odnosno podatke i signale proizvedene primjenom funkcije tajnog
nadzora.

Članak 14.

(1) OTC uz suglasnost tijela ovlaštenih za primjenu mjera tajnog nadzora
telekomunikacijskih usluga djelatnosti i prometa sukladno Zakonu o
sigurnosno-obavještajnom sustavu i Zakonu o kaznenom postupku izdaje Potvrdu o
ispravnosti funkcije tajnog nadzora telekomunikacijskih usluga, djelatnosti i
prometa ili privremenu potvrdu o ispravnosti na temelju predočenja izvedbenog
rješenja funkcije tajnog nadzora.
(2) Privremena Potvrda iz stavka 1. ovog članka može se izdati na maksimalni rok
do 6 mjeseci.

V. FUNKCIONALNI ZAHTJEVI

*Tajni nadzor sadržaja komunikacija*
Članak 15.

Tajni nadzor sadržaja komunikacije obuhvaća:
– sadržaj komunikacije,
– podatke o nadziranoj komunikaciji.

Članak 16.

Sadržaj komunikacije mora obuhvaćati sve oblike komunikacije (govorne,
tekstualne, slikovne, podatkovne, itd.) koja se odvija između subjekta
(predmeta) tajnog nadzora i drugih korisnika telekomunikacijskih usluga.

Članak 17.

(1) Podaci o nadziranoj komunikaciji moraju sadržavati:
– identifikacijske podatke sredstava za komuniciranje koja su pokušala ostvariti
telekomunikacijsku vezu, neovisno o tome jesu li u tome uspjela ili ne,
– druge podatke vezane uz identitet subjekta (predmeta) tajnog nadzora,
– podatke o korištenim telekomunikacijskim uslugama i pripadajuća obilježja,
– podatke vezane uz status ciljane telekomunikacijske usluge,
– datume i vremena telekomunikacijske aktivnosti,
– lokaciju nadziranog uređaja.
(2) Podaci o nadziranoj komunikaciji moraju se bilježiti:
– kod pokušaja uspostave komunikacije,
– kod uspostave komunikacije,
– kod prekida komunikacije,
– kod promjene statusa (npr. pristupna mreža),
– kod promjene telekomunikacijske usluge ili obilježja usluge,
– kod promjene lokacije nadziranog uređaja.

Članak 18.

Pravne i fizičke osobe iz članka 2. ove Uredbe moraju osigurati podatke o
komunikaciji i sadržaj komunikacije nadzirane telekomunikacijske usluge na način
koji omogućuje točno i jednoznačno povezivanje podataka o komunikaciji s
njegovim sadržajem.

Članak 19.

(1) Pravne i fizičke osobe iz članka 2. ove Uredbe moraju omogućiti tajni nadzor
telekomunikacija u stvarnom vremenu. Svi podaci o komunikaciji moraju biti na
raspolaganju odmah po završetku komunikacije.
(2) Tajni nadzor komunikacije mora se provoditi bez prekida za cijelo vrijeme
trajanja naloga.

*Tajni nadzor podataka o telekomunikacijskom prometu*
Članak 20.

(1) Pravne i fizičke osobe iz članka 2. ove Uredbe moraju čuvati podatke o
telekomunikacijskom prometu ostvarenom unutar i preko vlastitih
telekomunikacijskih kapaciteta.
(2) Podaci iz stavka 1. ovoga članka moraju putem propisanog tehničkog sučelja
biti raspoloživi OTC-u za razdoblje od posljednjih 12 mjeseci.
(3) Pohranjeni podaci trebaju sadržavati i podatke koji su nastali kao
posljedica uspostavljene telekomunikacijske veze u slučaju kada na istu nije
odgovoreno.

Članak 21.

Pravne i fizičke osobe iz članka 2. ove Uredbe dužne su pohraniti sljedeće
kategorije podataka potrebnih za otkrivanje i identificiranje izvora
komunikacije:
(1) U slučaju fiksne i mobilne telefonije;
– broj s kojeg je inicirana komunikacija,
– ime/prezime, naziv pravne osobe i adresa pretplatnika ili registriranog
korisnika.
(2) U slučaju Internet pristupa, e-pošte, Internet telefonije i drugih oblika
podatkovne komunikacije;
– dodijeljeni korisnički identifikator ili telefonski broj za svaku komunikaciju
u javnoj telekomunikacijskoj mreži,
– ime/prezime, naziv pravne osobe i adresu pretplatnika ili registriranog
korisnika kome je dodijeljena IP adresa, korisnički ID ili telefonski broj u
vrijeme komunikacije.

Članak 22.

Pravne i fizičke osobe iz članka 2. ove Uredbe trebaju spremati sljedeće
kategorije podataka potrebnih za otkrivanje i identificiranje odredišta
komunikacije:
(1) U slučaju fiksne i mobilne telefonije:
– odabrani broj (broj koji je pozvan), a u slučaju dodatnih usluga (usmjeravanje
ili prenošenje komunikacije) i broj na koji je komunikacija preusmjerena,
– ime/prezime i adresu pretplatnika ili registriranog korisnika.
(2) U slučaju Internet pristupa, e-pošte, Internet telefonije i drugih oblika
podatkovne komunikacije:
– korisnički identifikator ili telefonski broj pripadajućeg sugovornika Internet
telefonske komunikacije,
– ime/prezime i adresu pretplatnika ili registriranog korisnika, te korisnički
identifikator pripadajućeg sugovornika u komunikaciji.

Članak 23.

Pravne i fizičke osobe iz članka 2. ove Uredbe trebaju spremati slijedeće
kategorije podataka potrebnih za otkrivanje i identificiranje datuma, vremena i
trajanja komunikacije:
(1) U slučaju fiksne i mobilne telefonije:
– datum, vrijeme početka i kraja komunikacije.
(2) U slučaju Internet pristupa, e-pošte, Internet telefonije i drugih oblika
podatkovne komunikacije:
– datum, vrijeme prijave i odjave prilikom korištenja pristupne usluge,
temeljeno na odgovarajućoj vremenskoj zoni, dinamičku ili statičku IP adresu
dodijeljenu od strane davatelja usluge ili davatelja pristupa, korisnički
identifikator pretplatnika ili registriranog korisnika.
– datum, vrijeme prijave i odjave prilikom korištenja usluga e-pošte ili usluga
Internet telefonije, temeljeno na odgovarajućoj vremenskoj zoni.

Članak 24.

Pravne i fizičke osobe iz članka 2. ove Uredbe trebaju spremati sljedeće
kategorije podataka potrebnih za određivanje vrste komunikacije:
(1) U slučaju fiksne i mobilne telefonije:
– korištenu telefonsku uslugu.
(2) U slučaju e-pošte, Internet telefonije i drugih oblika podatkovne
komunikacije;
– korištenu Internet uslugu.

Članak 25.

Pravne i fizičke osobe iz članka 2. ove Uredbe trebaju spremati sljedeće
kategorije podataka potrebnih za identificiranje sredstva za komuniciranje:
(1) U slučaju fiksne telefonije:
– broj s kojeg je inicirana komunikacija, odabrani broj.
(2) U slučaju mobilne telefonije:
– broj s kojeg je inicirana komunikacija, odabrani broj,
– IMSI broj s kojeg je inicirana komunikacija,
– IMEI broj sredstva za komuniciranje s kojeg je inicirana komunikacija,
– IMSI broj prema kojem je inicirana komunikacija,
– IMEI broj sredstva za komuniciranje prema kojem je inicirana komunikacija,
– u slučaju pre-paid usluge, datum, vrijeme i lokaciju početne uspostave usluge,
(3) U slučaju Internet pristupa, e-pošte, Internet telefonije i drugih oblika
podatkovne komunikacije:
– pozivani broj u slučaju dial-up pristupa,
– digitalnu pretplatničku liniju ili drugu točku izvorišta komunikacije.

Članak 26.

Pravne i fizičke osobe iz članka 2. ove Uredbe trebaju spremiti podatke potrebne
za određivanje zemljopisne lokacije nadziranog telekomunikacijskog uređaja.

*Tajni nadzor lokacije korisnika*
Članak 27.

(1) Pravne i fizičke osobe iz članka 2. ove Uredbe moraju uporabom odgovarajućeg
tehničkog sučelja omogućiti OTC-u pristup podacima o trenutnoj zemljopisnoj,
fizičkoj ili logičkoj lokaciji pojedinačnog nadziranog sredstva za komuniciranje
neovisno o postojanju telekomunikacijske aktivnosti za vrijeme primjene mjere
tajnog nadzora lokacije korisnika.
(2) Pravne i fizičke osobe iz članka 2. ove Uredbe moraju uporabom odgovarajućeg
tehničkog sučelja omogućiti OTC-u pristup podacima o zemljopisnoj, fizičkoj ili
logičkoj lokaciji pojedinačnog nadziranog sredstva za komuniciranje u slučaju
postojanja telekomunikacijske aktivnosti, za razdoblje od posljednih 12 mjeseci.

Članak 28.

Točnost, pouzdanost i razlučivost lokacije sredstva za komuniciranje iz članka
27. odredit će se pravilima koja se odnose na tehničke zahtjeve temeljem članka
8. ove Uredbe.

Članak 29.

Ukoliko u trenutku provođenja mjere tajnog nadzora lokacije korisnika nije
moguće odrediti trenutnu lokaciju sredstva za komuniciranje, potrebno je
dostaviti zadnju poznatu lokaciju.

*Tajni nadzor međunarodnih telekomunikacijskih veza*
Članak 30.

Tajni nadzor međunarodnih telekomunikacijskih veza obuhvaća tajni nadzor
sadržaja komunikacije i svih ostalih podataka o telekomunikacijskom prometu
telekomunikacijskih priključaka registriranih u inozemstvu koji ostvaruju
telekomunikacijsku vezu posredstvom pravnih i fizičkih osoba iz članka 2. ove
Uredbe u Republici Hrvatskoj ili ostvaruju telekomunikacijsku vezu s nekom
drugom zemljom putem tranzitne međunarodne rute koja kroz Republiku Hrvatsku
povezuje druge zemlje.

*Ostali zahtjevi*
Članak 31.

(1) Pravne i fizičke osobe iz članka 2. ove Uredbe moraju uporabom odgovarajućeg
tehničkog sučelja omogućiti OTC-u pristup podacima o svim sredstvima za
komuniciranje koja su se pojavila na određenoj zemljopisnoj, fizičkoj ili
logičkoj lokaciji, bez obzira na postojanje telekomunikacijske aktivnosti, u
razdoblju od posljednjih 48 sati.
(2) Obveze iz stavka 1. ovog članka primjenjuju se u skladu s tehničkim
standardima ili mogućnostima pojedine mobilne telekomunikacijske tehnologije.

Članak 32.

(1) Pravne i fizičke osobe iz članka 2. ove Uredbe dužne su na zahjev OTC-a
dostaviti podatke odnosno omogućiti pristup podacima o posjećenim Internet
adresama od strane subjekta tajnog nadzora od dana početka primjene mjere tajnog
nadzora.
(2) Pravne i fizičke osobe iz članka 2. ove Uredbe dužne su na zahtjev OTC-a
dostaviti podatke odnosno omogućiti pristup podacima o prometu određene Internet
domene registrirane na subjekta tajnog nadzora od dana početka primjene mjere
tajnog nadzora.

Članak 33.

Pravne i fizičke osobe iz članka 2. ove Uredbe dužne su na zahtjev OTC-a
dostaviti podatke o pojedinim telekomunikacijskim priključcima, pre-paid
priključcima, ažurnoj povijesnoj bazi identifikacijskih podataka za razdoblje od
posljednjih 12 mjeseci i drugim raspoloživim podacima koji su nužni za
identifikaciju korisnika i usluga vezano za primjenu mjera tajnog prikupljanja
podataka.

Članak 34.

Pravne i fizičke osobe iz članka 2. ove Uredbe, koji uvode vlastitu
kriptozaštitu, moraju tu kriptozaštitu ukloniti prije dostave sadržaja ciljane
telekomunikacijske usluge OTC-u.

Članak 35.

(1) Pravne i fizičke osobe iz članka 2. ove Uredbe moraju osigurati da subjekt
tajnog nadzora ili druga neovlaštena osoba ne osjeti bilo kakvu promjenu koja bi
mogla biti uzrokovana primjenom tajnog nadzora. Funkcioniranje ciljane
telekomunikacijske usluge mora biti nepromijenjeno za subjekt tajnog nadzora.
(2) Pravne i fizičke osobe iz članka 2. ove Uredbe moraju osigurati da
pouzdanost i raspoloživost funkcije tajnog nadzora bude jednaka pouzdanosti koju
ciljana telekomunikacijska usluga pruža subjektu tajnog nadzora.
(3) Kakvoća usluge prosljeđivanja nadzirane komunikacije prema OTC-u mora biti u
skladu s tehničkim standardima pravnih i fizičkih osoba iz članka 2. ove Uredbe.

Članak 36.

Tehnička pitanja, specifikacije i drugi tehnički parametri koji nisu opisani
ovom Uredbom definirat će se pravilima sukladno članku 8. ove Uredbe.

VI. PRIJELAZNE I ZAVRŠNE ODREDBE

Članak 37.

Pravne i fizičke osobe iz članka 2. ove Uredbe, koje na dan stupanja na snagu
ove Uredbe obavljaju telekomunikacijske usluge i djelatnosti u javnim
telekomunikacijama u skladu s odredbama posebnog zakona kojim je uređeno
područje telekomunikacija, moraju u roku do 6 mjeseci od dana dostavljanja
pravila odnosno izmjena pravila, iz članka 8. ove Uredbe, primijeniti funkciju
tajnog nadzora telekomunikacija u skladu s odredbama ove Uredbe.

Članak 38.

OTC će na zahtjev pravnih i fizičkih osoba iz članka 2. ove Uredbe dostaviti
pravila koja se odnose na tehničke zahtjeve za primjenu funkcije tajnog nadzora
telekomunikacija.

Članak 39.

(1) OTC donosi odgovarajuće privremene organizacijsko-tehničke protokole za
obavljanje poslova iz članaka 9. i 10. ove Uredbe kojima se uređuje privremena
suradnja po pitanju primjene mjera tajnog prikupljanja podataka do
implementacije funkcije tajnog nadzora.
(2) OTC donosi odgovarajuće organizacijsko-tehničke protokole za obavljanje
poslova iz članaka 9. i 10. ove Uredbe kojima se uređuje suradnja po pitanju
primjene mjera tajnog prikupljanja podataka nakon implementacije funkcije tajnog
nadzora.

Članak 40.

Pravila koja se odnose na tehničke zahtjeve iz članka 38. ove Uredbe i
organizacijsko-tehnički protokoli iz članka 39. ove Uredbe moraju biti označeni
odgovarajućim stupnjem tajnosti.

Članak 41.

Danom stupanja na snagu ove Uredbe, prestaje važiti Uredba o obvezama iz
područja nacionalne sigurnosti Republike Hrvatske za pravne i fizičke osobe u
telekomunikacijama (»Narodne novine«, broj 83/2003).

Članak 42.

Ova Uredba stupa na snagu danom objave u »Narodnim novinama«.

Klasa: 200-01/08-01/04
Urbroj: 5030109-08-1
Zagreb, 29. svibnja 2008.

Predsjednik
**dr. sc. Ivo Sanader**, v. r.

Uredba, NN 64/2008-2178
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)